Sol-Tech – gerat vir die toekoms - Solidariteit WêreldSolidariteit Wêreld
Tuis › Nuuskantoor › Sol-Tech – gerat vir die toekoms
Sol-Tech – gerat vir die toekoms
Sol-Tech is gerig op selfgedrewe jongmense met 'n aanleg vir tegnologie en 'n passie vir beroepsgerigte werk en wat die behoefte het om by te dra tot die vestiging van 'n omgewing wat in alle opsigte optimaal funksioneer. Eenvoudig gestel, Sol-Tech lewer uitnemende, afgeronde individue deur gehalte-onderrig en gehalte-opleiding aan te bied.
"Die beroepsopleidingskollege, wat ten doel het om jongmense indiensneembaar te maak en aan hulle 'n toekoms in Suid-Afrika tot voordeel van die land te bied, word nie deur groot staatsfondse of bemagtigingstransaksies gefinansier nie, maar is tot dusver deur die klein bydraes van gewone mense gedra – vandaar die strategie om danksy die gereelde 'Helpmekaar'-bydraes van duisende gewone mense 'grootgeld van kleingeld' te maak. Op dié manier kon ons dit regkry om 'n sukses van Sol-Tech te maak," sê Paul van Deventer, die uitvoerende direkteur van Sol-Tech.
Vandag het Sol-Tech meer as 50 hoogs gekwalifiseerde personeellede en ongeveer 1 200 studente in die onderskeie fases van opleiding. Op enige gegewe stadium is daar ongeveer 600 studente op kampus besig om teoretiese en institusionele opleiding te ondergaan, terwyl 600 studente besig is met geïntegreerde opleiding in die werkplek.
Solidariteit het 'n vyfjaar-opleidingsplan ten bedrae van R400 miljoen aangekondig omdat dit so deurslaggewend is om die toekoms te bou. Die aankondiging sluit planne vir onderwys – van laerskool- tot universiteitvlak – in. Die oprigting van 'n nuwe opleidingskampus, wat die tuiste van verskeie opleidingsinstellings sal wees, vorm 'n wesenlike deel van die plan. Solidariteit het ook aangekondig dat hy sy studiehulp aan lede en hul kinders oor die volgende drie jaar tot R60 miljoen gaan uitbrei.
Sol-Tech word tans uitgebou tot 'n omvattende beroepskollege wat die meer as 70% van jongmense wat nie universiteit toe gaan nie, in 'n verskeidenheid beroepe moet oplei. Die opleiding is geskoei op die Duitse stelsel van beroepsopleiding. Sol-Tech het vanjaar begin om oorbruggingskursusse aan te bied vir jongmense wat nie 'n tegniese matriek het nie. Dié kursusse word aangebied in Naboomspruit, Worcester, Klerksdorp, Wolmaransstad en in Bethlehem.
Daar word hard gewerk om 'n eie kampus vir Sol-Tech te bou waar 'n aantal bykomende noodsaaklike funksionaliteite proaktief ingebou word wat ook die vermoë om gehaltestudente te lewer, drasties kan verhoog.
Tot dusver het Sol-Tech net op ambagte in die ingenieursberoepe gefokus, maar dit is beslis 'n verdere moontlikheid om oor 'n breër spektrum ook ander beroepskwalifikasies aan te bied. Verdere moontlikhede wat 'n eie kampus bied, sluit in koshuisakkommodasie sowel as ander sinvolle ontspanningsfasiliteite om 'n gesonde kampuskultuur te kweek.
"Ons doel is om jongmense indiensneembaar te maak. Ons het reeds baie sukses daarmee in die tegniese ambagsrigtings behaal en ons hoop om binnekort dieselfde sukses met ander beroepsgerigte opleiding te behaal," het Van Deventer gesê.
Daar is selde 'n oop sitplek by Sol-Tech ná die studente-innames wat drie maal per jaar plaasvind. Om Sol-Tech se opleidingslokale propvol gretige studente te hou, is een van die beroepsopleidingskollege se sleutelprestasies; enersyds omdat dit volhoubaarheid verseker, en andersyds omdat dit die maksimum impak en voordeel wat die gemeenskap uit hierdie opleiding put, verseker.
Paul van Deventer wys daarop dat Sol-Tech elke jaar sy hoogste besetting met die Januarie-inname sien. "Ons vorige rekord was 96%, maar met Sol-Tech se steeds groeiende reputasie en die eerste lewering van die nuwe tegniese matrikulante het ons in Januarie 2019 'n rekordinname van 104,2% gehad! Sonder om gehalte in te boet, is planne gemaak om die inskrywings bo kapasiteit te hanteer en sonder die positiewe, passievolle gesindheid van ons personeel sou dit eenvoudig nie moontlik gewees het nie."